এই সময়, হুগলি: নদী থেকে বেআইনি ভাবে মাটি ও বালি তোলা এবং মাফিয়াদের দৌরাত্ম্য বন্ধের ব্যাপারে বারবার হুঁশিয়ারি দিয়েছেন মুখ্যমন্ত্রী মমতা বন্দ্যোপাধ্যায়। কিন্তু সেই নির্দেশের তোয়াক্কা না করে বলাগড় ব্লকের খামারগাছিতে রমরমিয়ে চলছে মাটি ও বালি মাফিয়াদের দাপট। পুলিশ প্রশাসন ও শাসকদলের একাংশের সঙ্গে এই মাফিয়াদের বোঝাপড়ার সুবাদেই গঙ্গা তীরে চলছে বেআইনি ব্যবসা। রাতের অন্ধকারে ডাম্পার ডাম্পার বালি খামারগাছি গঙ্গার পার থেকে অসম লিঙ্ক রোড হয়ে জেলা ও কলকাতায় পাচার হয়ে যাচ্ছে। বালি মাফিয়াদের দাপটে গঙ্গায় ভাঙনের প্রবণতা বেড়েই চলেছে গোটা বলাগর ব্লকে। প্রতি বছর বর্ষায় এই ভাঙন নিয়ে আতঙ্কিত হয়ে পড়েন গঙ্গা তীরের বাসিন্দারা। প্রবল বৃষ্টিতে বাসিন্দারা ভাঙনের গ্রাসে পড়ে অন্যত্র অস্থায়ী ভাবে বসবাস করেন। এত কিছুর পরেও গঙ্গা থেকে বেআইনি ভাবে বালি তোলার কাজ বন্ধ হয়নি। সোমবার রাতে বলাগড় থানার খামারগাছি থেকে একটি বালির ট্রাক আটক করে পুলিশ। গ্রেপ্তার করা হয় ট্রাকের চালককে। বাকিরা পলাতক। স্থানীয় তৃণমূল বিধায়ক অসীম মাজি কোনও রাখঢাক না করেই বলেন, 'অনেক দিন ধরেই বলাগড়ে মাটি ও বালি মাফিয়াদের দৌরাত্ম্য চলছে। প্রশাসনের একাংশের সঙ্গে আমাদের দলের কেউ কেউ যুক্ত রয়েছে। এই মাটি ও বালি মাফিয়াদের বাগে আনতে না পারলে একদিন বলাগড়ের বেশ কয়েকটি পঞ্চায়েত ভাঙনের গ্রাসে পড়ে গঙ্গার গর্ভে তলিয়ে যাবে।' কয়েক মাস আগেও বলাগড়ের ডুমুরদহ, ঘোষালিয়া, সিজা কামালপুর ও শ্রীপুর বলাগড়ে রমরমিয়ে রাতের অন্ধকারে মাটি ও বালি পাচার করছিল মাফিয়ারা। শাসকদলের রাজ্য নেতৃত্বের কানে সেই খবর যায়। তাঁদের নির্দেশে পুলিশের শীর্ষকর্তারা নড়ে চড়ে বসেন। রাতারাতি ধরপাকড় করে পুলিশ বলাগড়ে মাটি-বালির কারবার বন্ধ করে দেয়। কিন্তু পঞ্চায়েত ভোটের পরেই শাসকদলের একাংশের মদতে খামারগাছিতে ফের শুরু হয় গঙ্গা থেকে বালি লুঠের কারবার। স্থানীয়রা জানান, তৃণমূলের এক প্রভাবশালী জেলা পরিষদ সদস্যার অঙ্গুলি হেলনেই চলছে বালি তোলার কারবার। বলাগড়ের ওই নেত্রী রাজ্যের এক শীর্ষ তৃণমূল নেতার কাছের লোক বলে পরিচিত। বলাগড়ে মাটি ও বালি মাফিয়াদের দৌরাত্ম্য নিয়ে দলের একাংশ রাজ্য নেতৃত্বের কাছে অভিযোগ করে। সমস্যা মেটাতে বেশ কিছু দিন কলকাতায় নিজের অফিসে বৈঠক করেন জেলার পর্যবেক্ষক অরূপ বিশ্বাস। ওই বৈঠকে জেলা সভাপতি তপন দাশগুপ্ত ও দুই যুগ্ম কার্যকরী সভাপতি অসীমা পাত্র ও প্রবীর ঘোষাল, বলাগড়ের বিধায়ক অসীম মাজি, জেলা যুব সভাপতি শান্তনু বন্দ্যোপাধ্যায়, ব্লক সভাপতি শ্যামাপ্রসাদ রায় বন্দ্যোপাধ্যায় প্রমুখ হাজির ছিলেন। সেখানে অরূপ বিশ্বাস জেলার এক পুলিশ কর্তাকে সরাসরি ফোন করে বালি ও মাটি পাচারকারীদের বিরুদ্ধে দ্রুত ব্যবস্থা নিতে বলেন। ওই বৈঠকে অসীমা পাত্র স্থানীয় নেতৃত্বকে সাফ জানিয়ে দেন, বালি-মাটির কারবারিদের সঙ্গে কেউ যোগাযোগ রাখলে দল তার দায় নেবে না। কয়েক মাস বন্ধ থাকার পরে ফের বলাগড়ে সক্রিয় হয়ে উঠেছে বালি মাফিয়ারা।